送周介之學士通判定州
作者：梅堯臣
朝代：宋

paragraphs: 相公秉文武，視卒如嬰兒。
今往佐其軍，豈不重撫綏。
我有愚者慮，贈君臨路岐。
相公居并州，拓土曾不疑。
羌戎起潛變，一旦覆我師。
我師無不勇，將吏實易之。
常抱雪恥志，此旨君所知。
兵家尤戒貪，持重養以威。
正當土門路，自昔屯虎貔。
朔朝及旬望，大校飫酒巵。
未若投單醪，共飲河水湄。
古人維其均，今人意參差。
臨事欲之死，身往心已移。
上能同甘苦，下必同安危。
願君因議論，茲語何難爲。